b'\n_START_ARTICLE_\nLakshmi Mittal\n_START_SECTION_\nTinere\xc8\x9bea\n_START_PARAGRAPH_\nMittal a locuit \xc3\xaen primii ani de via\xc8\x9b\xc4\x83 \xc3\xaen India, tr\xc4\x83ind \xc3\xaempreun\xc4\x83 cu rudele sale f\xc4\x83r\xc4\x83 \xc3\xaenc\xc4\x83l\xc8\x9b\xc4\x83minte \xc8\x99i pe paturi de funii \xc3\xaentr-o cas\xc4\x83 construit\xc4\x83 de bunicul s\xc4\x83u. Familia sa, din casta Marwari Aggarwal, avea r\xc4\x83d\xc4\x83cini umile; bunicul s\xc4\x83u lucrase pentru compania Tarachand Ghanshyamdas Poddar, una dintre cele mai mari companii din Marwari \xc3\xaen vremea de dinaintea independen\xc8\x9bei Indiei. S-au mutat mai apoi \xc3\xaen Calcutta unde tat\xc4\x83l s\xc4\x83u, Mohan, a devenit partener \xc3\xaentr-o fabric\xc4\x83 de o\xc8\x9bel \xc8\x99i a f\xc4\x83cut avere. Lakshmi era un elev s\xc3\xa2rguincios, iar colegii s\xc4\x83u \xc3\xael descriau ca pe un elev cu mintea ascu\xc8\x9bit\xc4\x83 \xc8\x99i foarte bun la numere. A absolvit ca unul dintre cei mai buni studen\xc8\x9bi ai St. Xaviers din Kolkata cu o diplom\xc4\x83 \xc3\xaen Comer\xc8\x9b pentru Afaceri \xc8\x99i Contabilitate \xc3\xaen anul 1969._NEWLINE_Lakshmi Mittal \xc8\x99i-a \xc3\xaenceput cariera  lucr\xc3\xa2nd la fabrica de o\xc8\x9bel a tat\xc4\x83lui s\xc4\x83u din India \xc8\x99i, \xc3\xaen 1976, c\xc3\xa2nd familia a fondat propria afacere cu o\xc8\x9bel, Mittal s-a ocupat de \xc3\xaenfiin\xc8\x9barea diviziei sale interna\xc8\x9bionale, \xc3\xaencep\xc3\xa2nd cu cump\xc4\x83rarea unei fabrici aproape abandonate din Indonezia. La scurt timp dup\xc4\x83, s-a c\xc4\x83s\xc4\x83torit cu Usha, fiica unui c\xc4\x83m\xc4\x83tar prosper. \xc3\x8en anul 1994, datorit\xc4\x83 conflictelor cu tat\xc4\x83l \xc8\x99i fra\xc8\x9bii s\xc4\x83i, \xc8\x99i-a f\xc4\x83cut propria divizie, prelu\xc3\xa2nd opra\xc8\x9biunile interna\xc8\x9bionale ale Mittal Steel, care era deja de\xc8\x9binut\xc4\x83 de c\xc4\x83tre familie. Familia lui Mittal nu a f\xc4\x83cut niciodat\xc4\x83 public motivul pentru care s-au desp\xc4\x83r\xc8\x9bit.  Totu\xc8\x99i, zvonurile spun c\xc4\x83 motivul era instabilitatea financiar\xc4\x83 a unora dintre fra\xc8\x9bi.\n_START_SECTION_\nPrezent\n_START_PARAGRAPH_\nPentru trei ani consecutivi, Mittal a fost cea mai bogat\xc4\x83 persoan\xc4\x83 din Marea Britanie \xc8\x99i este pre\xc8\x99edintele Consiliului de Directori \xc8\x99i CEO ai Arcelor Mittal; Arcelor Mittal este cel mai mare produc\xc4\x83tor mondial de o\xc8\x9beluri de grad jos \xc8\x99i mediu, cu fabrici \xc3\xaen Fran\xc8\x9ba, Belgia, Rom\xc3\xa2nia, Bosnia-Her\xc8\x9begovina, Africa de Sud, Polonia, Republica Ceh\xc4\x83, Indonezia, Kazahstan \xc8\x99i Statele Unite.  La 13 iulie 2005 a fost f\xc4\x83cut public faptul c\xc4\x83 a donat 2 milioane de lire sterline Partidului Laburist, iar pe 16 ianuarie 2007 a fost anun\xc8\x9bat c\xc4\x83 a mai donat aceluia\xc8\x99i partid \xc3\xaenc\xc4\x83 3 milioane de lire. De\xc8\x99i locuie\xc8\x99te \xc3\xaen str\xc4\x83in\xc4\x83tate de mul\xc8\x9bi ani, el sus\xc8\x9bine ca va r\xc4\x83m\xc3\xa2ne un indian.\n_START_SECTION_\nAvere personal\xc4\x83\n_START_PARAGRAPH_\n\xc3\x8en martie 2007, Mittal s-a clasat pe locul 5 \xc3\xaen clasamentul celor mai boga\xc8\x9bi oameni din lume \xc3\xaentocmit de c\xc4\x83tre Forbes Magazine (dup\xc4\x83 ce \xc3\xaen 2004 se clasa pe locul 61). Familia Mittal de\xc8\x9bine 44% din Arcelor Mittal, cea mai mare companie de o\xc8\x9bel din lume._NEWLINE_Re\xc8\x99edin\xc8\x9ba sa din 18-19 Kensington Palace Gardens a fost cump\xc4\x83rat\xc4\x83 de la patronul Formula One  Bernie Ecclestone \xc3\xaen 2004 pentru suma de 57.1 milioane de lire sterline (105.7 milioane de dolari), cel mai mare pre\xc8\x9b pl\xc4\x83tit vreodat\xc4\x83 pentru o cas\xc4\x83. \xc3\x8en trecut, aceast\xc4\x83 cas\xc4\x83 a fost re\xc8\x99edin\xc8\x9ba lui Paul Reuter, fondatorul serviciului de \xc8\x99tiri Reuters._NEWLINE_Mittal are doi copii. Fiul s\xc4\x83u, Aditya Mittal, este CFO al Arcelor Mittal. Mittal a pl\xc4\x83tit peste 30 milioane de lire pentru nunta fiicei sale Vanisha \xc3\xaen Vaux le Vicomte la 22 iunie 2004 \xc8\x99i ceremonia de logodn\xc4\x83 de la Palatul Versailles din 20 iunie 2004, cea mai scump\xc4\x83 nunt\xc4\x83 din toate timpurile. A fost organizat\xc4\x83 \xc8\x99i o sear\xc4\x83  Bollywood, unde au interpretat superstaruri precum Rani Mukerji, Saif Ali Khan, Shahrukh Khan \xc8\x99i Aishwarya Rai. Kylie Minogue a c\xc3\xa2ntat de asemenea pe scen\xc4\x83._NEWLINE_Casa sa din Kensington, Londra, are marmur\xc4\x83 extras\xc4\x83 din din aceea\xc8\x99i carier\xc4\x83 ca \xc8\x99i cea folosit\xc4\x83 pentru construirea palatului Taj Mahal. Extravaganta etalare a bog\xc4\x83\xc8\x9biei este deseori numit\xc4\x83 \xc8\x99i "Taj Mittal." _NEWLINE_De cur\xc3\xa2nd, Mittal a \xc3\xaencercat s\xc4\x83 cumpere Barclays Premiership club din Birmingham, dar a refuzat s\xc4\x83 fac\xc4\x83 declara\xc8\x9bii despre acest subiect. Pe 25 iunie, omul de afaceri din Hong Kong, Carson Yeung a cump\xc4\x83rat un procent de 29.9% din Birmingham City ceea ce face o preluare complet\xc4\x83 a lui Mittal din ce \xc3\xaen ce mai pu\xc8\x9bin probabil\xc4\x83.\n_START_SECTION_\nAc\xc8\x9biuni caritabile\n_START_PARAGRAPH_\nDup\xc4\x83 ce India a c\xc3\xa2\xc8\x99tigat doar o medalie de bronz la Jocurile Olimpice din anul 2000, \xc8\x99i o medalie de argint la Jocurile Olimpice din anul 2004, Mittal a \xc3\xaenfiin\xc8\x9bat Mittal Champions Trust cu un buget de 9 milioane de dolari americani pentru a sprijini 10 atle\xc8\x9bi indieni cu poten\xc8\x9bial de nivel mondial._NEWLINE_Pentru Comic Relief 2007, el a mai donat \xc3\xaenc\xc4\x83 odat\xc4\x83 suma str\xc3\xa2ns\xc4\x83 (~1 milion de lire) \xc3\xaen cadrul programului BBC, The Apprentice.'